
Az elveszett és megtalált álom

Az álom fogalma hosszú múltra tekint vissza. Minden kultúrában valamilyen módon szerepet játszik ez a jelenség. Éppen ezért nem tekinthetünk el ennek a „kollektív tapasztalatnak” az irodalomban való megjelenésétől sem.
Dolgozatomnak két fő célja van: elsőként bemutatom az európai kultúra gyökereinek álomról alkotott elképzeléseit, és a német romantika irodalmában jelenlévő hatásait. Ezután és ezzel összefüggésben pedig a magyar romantika irodalmának egy híres alkotását, Madách Imre Az ember tragédiájának hatástörténetét vizsgálnám, amit összehasonlítok Vörösmarty Mihály A Rom című művével az álomszerkezet tekintetében. Ezzel kapcsolódnék Martinkó András tanulmányához, aki bizonyította, hogy Madách művének eszméi főként Vörösmarty életművének egyes darabjaiban lelhetők fel.
A dolgozatom második része pedig ebből a kapcsolódásból indul ki és mutatja be a két mű álom szerkezetét, figuráit és a fenomenológiai jelenségeinek jellegzetességeit és különbségeit. Végezetül pedig a két mű közös architextusának feltárása a második fő cél, ami Milton: Elveszett paradicsomának 11. könyvében szereplő álomjelenet Bessenyei Sándor-féle fordításából eredeztethető.



